**Kontrasty histórie**

Teplé jedlo každý deň, útulná a mäkká posteľ, naša rodina a priatelia? To všetko berieme už ako každodennú samozrejmosť a celkom často si to nevážime tak, ako by sme mali. Dnes si už ani nedokážeme predstaviť, aké by to bolo, ak by nám to niekto vzal. No ľudia ešte z čias našich starých rodičov takúto tyraniu zažili. Žiaci Obchodnej akadémie v Humennom sa rozhodli ísť pozrieť na jedno z najznámejších miest, kde sa takáto neprávosť odohrávala.

A preto sme sa 11. 06. 2015 skoro ráno vybrali na poznávací výlet do Osvienčimu. Nikto nevedel, čo má presne čakať. Privítala nás sprievodkyňa, s ktorou sme sa stretli pri bráne do tohto koncentračného tábora, na ktorej sa vynímal nápis „Arbeit macht frei“. Ironické to uvítanie pre ľudí, ktorí sem prišli začať „nový život“. V tú chvíľu som si položila otázku: „Prečo sa chodíme pozerať na to utrpenie? Nebolo by lepšie toto miesto spáliť, zničiť, zrovnať so zemou? Ako sa budem po tomto dívať na svoj pohodlný život?“ Hneď som si aj odpovedala. Život nie sú len pekné veci. Každý by mal vidieť to, čo sa tam stalo. Jeden pán sa počas prehliadky opýtal, kde bol Boh, keď sa to dialo? Odpoveď bolo možné dať len otázkou: Kde bol vtedy človek?

Zo stien budov bolo cítiť úzkosť, ba až strach, ktorí tu ľudia zažívali dennodenne. Či to bude ich posledný deň v živote, alebo to bude až ten ďalší. Keď som uvidela dve tony vlasov, ktoré boli ostrihané ženám, prešiel mi až mráz po chrbte. Rovnako ako fotografie ich detí, ktoré sa tu chceli hrať, no boli odsúdene na smrť. Vypočuli sme si rôzne svedectvá, videli sme koľajnice, ktoré boli poslednou cestou pre týchto ľudí. Do plynovej komory bol len vchod. Vyšli komínom. Je to morbídne, ale taká je pravda. Bolo mi z toho nevoľno a smutno. A nielen mne. V druhej časti Birkenau som sa opýtala spolužiačky, ako sa cíti. Odpovedala mi: „Ja cítim len zbytočne preliatu krv. Ako sa mohli ľudia správať takto k iným ľuďom?“ Otázka, ktorú si kladie každý, kto tam bol. Tie 3 hodiny boli málo na to, aby som si to všetko dostatočne uvedomila. Prichádza to na mňa postupne. Každý večer už viem poďakovať za to, ako luxusne si žijem.

Naša cesta pokračovala do Krakowa, kde sa nám pod kožu dostala atmosféra veľkomesta a už nás čakal hrad Wawel. Vo vnútri boli krásne kaplnky. Cítili sme kontrast medzi tým, ako jedna osoba mala nádhernú hrobku obloženú zlatom a v koncentračnom tábore niekoľko miliónov ľudí naložili do spaľovne a ich popol vysypali do jazera. Neskôr sme sa prešli po meste a večer nastal čas ubytovať sa a popremýšľať nad tým, čo sme v ten deň videli.

Na druhý deň sme boli v soľnej bani Wieliczka. Keď sme sa chceli dostať dole do bane, museli sme sa najprv popasovať s prekážkou v podobe 378 schodov. Dole nás čakali nádherné obrovské siene so sochami zo soli. Na chodbách sme dokonca mohli steny oblízať. Pri prehliadke tejto soľnej bane som musela obdivovať nápaditosť, starostlivosť a pracovitosť správcov tejto unikátnej pamiatky. Pôsobili na všetky naše zmysly. No na druhej strane som myslela aj na to, že v takýchto podmienkach nie je ľahké pracovať.

Potom nás už čakal skvelý obed a cesta domov autobusom. Bol to mimoriadny zážitok a skvelé dva dni aj napriek tomu, že sme videli aj smutné veci. Určite nikto z nás na to len tak ľahko nezabudne. Zostáva len dúfať, že sa viac vo svete takéto veci diať nebudú. Kiež by to bola pravda.

Radka Demčáková III.C